Salah satunggaling tuladhanipun ulam ingkang gadhah balung sajati inggih punika iwak mas. Angsang ulam mas kasimpen ing salebeting gronggongan angsang ingkang dipunayomi déning tutup angsang (operkulum). Angsang kawangin saking lengkung angsang ingkang kasusun saking balung rawan awerna pethak, rigi-rigi angsang ingkang migunani kanggé nyaring toya ambegan lumantar angsang, ugi filamèn utawi lembaran angsang. Filamèn angsang punika kasusun saking jaringan empuk, wangunipun kados jungkat lan warninipun abrit enèm amargi gadhah kathah kapilèr getih kaliyan minangka pang saking arteri angsang. Ing panggènan punika kadadosan ijolan gas oksigèn kaliyan karbondioksida. Oksigèn dipunpendhet saking gas oksigèn ingkang larut ing toya lumantar angsang kanthi cara difusi. Saking angsang, oksigèn dibeta getih lumantar pambuluh getih tumuju sadaya jaringan badan. Saking jaringan badan, karbondioksida diangkud getih menyang jantung. Saking jantung tumuju angsang kanggé nindakaken ijolan gas. Prosès punika kadadosan terus bolan-balèn. Mekanisme ambegan ulam dipuntindakaken lumantar mékanisme inspirasi kaliyan ekspirasi. Ing fase inspirasi, oksigèn kaliyan toya mlebet ing angsang banjur oksigèn dipuntalèni déning kapiler getih kanggé dibeta tumuju jaringan-jaringan ingkang mbetahaken. Kosok wangsulipun ing fase ekspirasi, karbondioksida ingkang dibeta déning getih saking jaringan badhé wangsul malih ing angsang. Saking angsang dipunwedalaken saking badan lumantar operkulum.